Legal Document

Category: 75

Text:
4. ΒΑΣΙΛΙΚΟΝ ΔΙΑΤΑΓΜΑ της 19 Ιουλ./3 Αυγ. 1955 (ΦΕΚ Α΄ 206) Περί εξαιρέσεως των Ελληνικών Βασιλικών υποβρυχίων πλοίων εκ διατάξεων τινών του Διεθνούς Κανονισμού προς αποφυγήν συγκρούσεων εν θαλάσση. Έχοντες υπ’ όψιν α)το άρθρ. 2 του Νόμ. 5849 «περί κυρώσεως ή θέσεως εν ισχύϊ Διεθνών Κανονισμών περί αποφυγής συγκρούσεως των πλοίων» και β)το άρθρ. 13 παρ. 2 του δια του από 4 Μαΐου 1950 Β.Δ/τος κυρωθέντος Διεθνούς Κανονισμού προς αποφυγήν συγκρούσεων εν θαλάσση, μετά την σύμφωνον γνώμην του Γενικού Επιτελείου Ναυτικού και του Γνωμοδοτικού Συμβουλίου Εμπορικού Ναυτικού, ως και την υπ’ αριθ. 126/1955 γνωμοδότησιν του Συμβουλίου Επικρατείας, προτάσει των Ημετέρων επί των Εξωτερικών, Εθνικής Αμύνης και Εμπορικής Ναυτιλίας Υπουργών, απεφασίσαμεν και διατάσσομεν: Άρθρον μόνον.-1.Τα υποβρύχια πλοία του Ελληνικού Βασιλικού Ναυτικού εξαιρούνται της κατά το άρθρ. 2 παρ. α΄ εδαφ. 1 του Διεθνούς Κανονισμού προς αποφυγήν συγκρούσεων εν τη θαλάσση υποχρεώσεως όπως φέρωσι λευκόν φανόν επί του πρωραίου ιστού ή ελλείψει τοιούτου, εις το πρωραίον μέρος αυτών, οσάκις λόγω της ειδικής κατασκευής των ή της φύσεως της αποστολής των θα ηδύναντο να παρεμποδισθώσιν εις την εκτέλεσιν των στρατιωτικών των καθηκόντων. 2.Τα ως άνω πλοία, εφόσον φέρωσιν τον περί ου η προηγουμένη παράγραφος φανόν, εξαιρούνται της υποχρεώσεως όπως φέρωσιν τον δεύτερον εφίστιον λευκόν φανόν τον υπό του ιδίου ως άνω Κανονισμού εν εδαφ. 11 της παρ. α΄ του άρθρ. 2 αυτού προβλεπόμενον, οσάκις συντρέχωσιν οι ίδιοι ανωτέρω, συνεπεία της κατασκευής ή της αποστολής των, λόγοι. 3.Η ισχύς του παρόντος άρχεται από 1ης Οκτωβρίου του τρέχοντος έτους. Εις τους Ημετέρους επί της Εθνικής Αμύνης και Εμπορικής Ναυτιλίας Υπουργούς ανατίθεμεν την δημοσίευσιν και εκτέλεσιν του παρόντος Δ/τος.